Amb aquest número 52 el butlletí Compartim s'acomiada i deixarà de publicar-se.
El Departament de Justícia prepara una nova eina de comunicació amb l'objectiu que tots els àmbits de competència del Departament tinguin un espai comú on explicar, de manera àgil i en primera persona, les actuacions i les tasques que estan duent a terme els diferents equips de treball.
El primer butlletí Compartim va veure la llum ara fa sis anys, el mes de maig de 2011.
Hi vam entrevistar Susanna Gracia, e-moderadora de la comunitat d'educadors socials de centres penitenciaris, i així iniciàvem la publicació d'un seguit d'entrevistes per donar a conèixer persones i experiències de les diferents comunitats de pràctica amb la intenció d'entendre millor el funcionament divers de les comunitats, exposar-ne les bones pràctiques i recollir els diferents punts de vista.
Cal destacar que sense la dedicació de moltes d'aquestes persones no hauria estat possible l'èxit del programa Compartim ni la seva continuïtat en el temps, i que hi ha persones a les quals no agrairem mai prou la seva inspiració i fortalesa per continuar endavant.
La llista seria llarguíssima, però una d'aquestes persones és Julio Zino, el darrer entrevistat, un gran impulsor de projectes de foment de les TIC a les presons.
Hem intentat que els nostres articles mensuals fossin innovadors, que tractessin de temes d'actualitat, punters, amb la humil intenció d'aportar més informació sobre la temàtica que tant ens apassiona, la gestió del coneixement, una matèria inexhaurible perquè es va transformant per si sola i ens va inspirant dia a dia.
A partir d'ara, volem continuar comptant amb el vostre protagonisme i recollint el vostre compromís, que és el que ens ha animat a continuar investigant i a obrir camins.
Ens ha agradat tenir-vos a prop i esperem que no deixeu de venir a les activitats de formació, específiques o generals, del Centre d'Estudis Jurídics i Formació Especialitzada.
Us en podeu continuar informant mitjançant el web del cejfe, renovat recentment.
Ens retrobem a la nova revista del Departament, per això no us diem adeu sinó fins aviat!
Julio Zino Torrazza és responsable de nous projectes i programes de contingut transversal de la Direcció General de Serveis Penitenciaris.
Treballa en programes i projectes relacionats amb la promoció de les tecnologies de la informació i la comunicació (TIC) a presons, la perspectiva de gènere, la interculturalitat, l'assistència religiosa i el diàleg interreligiós, entre d'altres.
Quant temps fa que col·labores en el programa Compartim i en quines comunitats de pràctica (CoP)?
La CoP principal a través de la qual col·laborem, juntament amb la meva companya Elena Martín, és la CoP TIC i Presó.
Al llarg del temps, però, hem fet servir el format de CoP per a diversos projectes puntuals; en aquest 2017 tenim diversos grups de treball, un que treballa la casuística dels estrangers a les presons, un altre sobre ludificació, un sobre entrevista motivacional i un altre sobre mediació intercultural.
A propòsit de la propera Jornada del dia 7 de juny, en la qual tracteu un tema tan rellevant com és la ludificació, pots explicar-nos quina és la proposta en la qual esteu treballant i quina és l'aportació a l'organització?
La jornada del dia 7 de juny s'anomena jornada PuntTIC i Presó, perquè ja fa tres anys que la nostra jornada anual la fem en col·laboració amb l' Oficina Tècnica de la Xarxa Punt TIC.
Vinculem així dos àmbits amplis de professionals que treballen en les TIC: presons i societat en general.
Creiem que aquesta fórmula d'intercanvi ens enriqueix molt i ens permet aprofitar molt més els recursos i donar a conèixer les nostres experiències conjuntes.
Enguany el títol de la jornada és Ludificació i innovació social digital; arran de l'interès que va despertar un taller de ludificació que vam fer per a la Jornada de l'any passat, aquest any estem treballant amb aquesta metodologia amb dues comunitats interdisciplinàries de professionals dels centres penitenciaris Quatre Camins i Puig de les Basses.
La ludificació s'està fent servir en diferents organitzacions per fomentar noves formes de participació i d'implicació.
En el cas dels centres penitenciaris, treballem amb aquestes comunitats de professionals, amb el suport de l'Oriol Ripoll, que n'és un conegut expert, elaborant propostes pilot de ludificació d'activitats i programes que potenciïn l'interès dels interns en la participació en les activitats, la seva implicació i el seu compromís.
En la jornada del 7 de juny tenim un primer espai de presentació, en què exposarem què s'està fent i, a finals d'any, preveiem tenir ja els productes acabats i provats, amb possibilitats de ser aplicats en diferents escenaris.
El que sobretot ens interessa és que arran d'aquesta formació hi haurà uns professionals molt motivats amb aquestes metodologies i amb unes competències molt importants en ludificació, adquirides a través d'aquesta participació.
També treballes en dos nous projectes, pots dir-nos quin és el propòsit de la CoP en la qual esteu treballant l'entrevista motivacional (EM).
Quins objectius us heu plantejat?
Aquesta també és una CoP formada per professionals de diferents disciplines i de diferents centres que treballem en un únic grup.
En aquest cas, el repte és fer una mena de deconstrucció de la metodologia de l'entrevista motivacional clàssica per tal de recuperar-la perquè serveixi d'orientació de les maneres de treballar a presons.
L' entrevista motivacional es basa en la manera com s'estableix la relació entre l'intern i el professional; a partir d'aquí, estem identificant quins són els diferents àmbits de relació entre ells, identifiquem també quines són les destreses que es desprenen de l'EM i què han de fer servir els professionals en aquestes interaccions.
Finalment, identifiquem quines són les estratègies per fomentar l'empoderament dels interns per fer que aquesta relació sigui conductora i productora de canvis.
Entre els aspectes destacats hi hauria: recuperar una manera de treballar basada en la relació i el vincle, situar la persona en el lloc central de la intervenció, tot involucrant-la i empoderant-la en el seu procés de canvi.
El producte resultant d'aquest grup serà una metodologia o eina aplicable en els diferents escenaris (formals i informals) en què es vinculen professionals i interns.
Quins són els objectius i la composició de la CoP de mediació intercultural en la qual també estàs implicat?
La mediació intercultural s'està duent a terme a presons des de l'any 2001.
Hi ha, doncs, una presència molt consolidada en el nostre àmbit, s'han anant perfilant metodologies i enfocaments propis que hem considerat que es podrien posar en comú i fer explícits.
La via per fer aquest procés serà també una CoP, formada inicialment pels professionals que duen a terme la mediació intercultural, però que serà oberta a d'altres professionals interessats.
Una de les àrees de la teva feina està relacionada amb la gestió de les confessions religioses en el medi penitenciari.
Pots explicar una mica què és el que feu per millorar la convivència religiosa en els centres penitenciaris?
Una part de la meva feina a la Direcció General de Serveis Penitenciaris és la gestió del fet religiós a les presons.
Això implica donar suport a l'assistència religiosa dels interns: mantenir contacte i relacions amb les diferents confessions, rebre demandes dels interns i coordinar-nos amb la Direcció General d'Afers Religiosos (DGAR) per mirar de donar resposta a les peticions dels interns en aquest aspecte, treballar amb els companys i companyes que són els referents als centres.
D'altra banda, significa també fomentar el coneixement de les religions, de les seves creences, rituals, costums i dels fets culturals i socials que se'n deriven.
En aquest sentit, duem a terme diferents accions: grups de diàleg interreligiós, exposicions i conferències sobre la diversitat religiosa.
Juntament amb la DGAR vam participar en la redacció d'una guia sobre la diversitat religiosa a presons, Guia per al respecte a la diversitat de creences als centres penitenciaris de Catalunya, adreçada a professionals.
En aquests moments, estem fent unes càpsules formatives de presentació de la Guia i sobre la diversitat religiosa en diferents centres penitenciaris, que estan tenint molt bona rebuda.
Per acabar, estem organitzant una jornada sobre la diversitat religiosa a presons per al darrer trimestre de 2017, amb la participació de les diferents confessions on s'exposaran bones pràctiques de suport i de promoció de les activitats que els interns duen a terme.
31a sessió dels Espais de gestió del coneixement: Entendre el món (i a nosaltres mateixos) en l'època del malestar
A càrrec d'Alejandro Piscitelli
6 de juny de 2017, de 9 a 10.30 h, a l'Escola d'Administració Pública de Catalunya
Jornada PuntTIC i presó: Ludificació i innovació social digital
II Jornada de les Biblioteques Especialitzades de la Generalitat
Selecció del V concurs de fotografia a centres penitenciaris
Votacions per al premi del públic a Instagram amb l'etiqueta fins al 23 de juny de 2017
Materials de la 30a sessió dels Espais de gestió del coneixement: Organitzacions públiques que aprenen
Avui, més que mai, comunicar-se bé és una necessitat.
Saber hablar reivindica el poder i l'art de la comunicació oral, explicant-nos com parlar de manera adequada segons el moment i la situació, des de contexts formals fins a més informals.
El llibre ens aporta pautes per expressar-nos adequadament i tècniques de revisió i correcció per a presentacions orals.
En un context de competència a escala global, les empreses que es dediquin a la gestió del coneixement sobreviuran.
La gestió del talent, l'aprenentatge entre generacions o les comunitats de coneixement són aspectes d'especial interès tractats en aquest llibre, que ens presenta els conceptes bàsics per a una bona gestió orientada al coneixement, aportant metodologies fàcils d'implementar i 29 casos extrets de la pràctica empresarial.
TacoApp és una aplicació web gratuïta per incrementar la productivitat que unifica i gestiona llistes de tasques i connecta molts serveis (gairebé 40) en un sol lloc.
Afegir-hi serveis és molt senzill: només cal registrar-s'hi i autoritzar-n'hi l'accés.
Entre els serveis que s'hi poden connectar es troben Evernote, RSS, Basecamp, Trello, Slack, Asana, Things, Producteev, etc.
TacoApp emmagatzema únicament les dades que els usuaris volen, sol·licita el mínim d'accés als permisos i aquests permisos es poden revocar en qualsevol moment.
És una aplicació que té molt en compte la seguretat.
Un servei similar l'ofereix Bridge24, però és de pagament.